Kyllikki Virolainen

Eeva Kyllikki Virolainen (ent. Stenros, o.s. Salojärvi; 6. helmikuuta 1924 Asikkala – 8. toukokuuta 2009 Helsinki) oli suomalainen poliitikko ja toimittaja, joka tunnettiin pitkästä urastaan television Tänään kotona -ohjelmassa sekä valtioneuvos Johannes Virolaisen vaimona.

Työura
Koulutukseltaan Kyllikki Virolainen oli agronomi. Opintojensa jälkeen hän työskenteli Työtehoseurassa tiedotussihteerinä ja tiedotuspäällikkönä vuosina 1952–1965. Vuonna 1965 hän siirtyi Oy Mainos TV-Reklam Ab:n perheohjelmien toimituspäälliköksi. Hän toimi myös radio- ja tv-selostajana ja -toimittajana vuodesta 1958 alkaen. Toimittajana hänet tunnettiin erityisesti vuonna 1965 aloittamastaan Tänään kotona -ohjelmasta, joka loppui 1984 kun hän jäi MTV:stä eläkkeelle.

Kansanedustajana
Eduskuntaan silloinen Kyllikki Stenros nousi varaedustajan paikalta vuonna 1977 samasta vaaliliitosta valitun liberaalien Pekka Tarjanteen siirryttyä Posti- ja telelaitoksen pääjohtajaksi. Hän oli ensimmäinen Helsingistä eduskuntaan noussut Keskustapuolueen kansanedustaja. Kansanedustajan ura jäi lyhyeksi ja päättyi jo vuonna 1979. Hän toimi myös presidentin valitsijamiehenä vuosina 1978 ja 1982. Ainoana Helsingin vaalipiiristä valittuna keskustalaisena valitsijamiehenä Kyllikki Virolainen keräsi vuoden 1982 presidentinvaalin valitsijamiesvaalissa yli 7 800 ääntä, ja hänen uskottiin olevan tiukasti kiinni kansanedustajan paikassa seuraavissa eduskuntavaaleissa.Savola, Hannu (toim.): Näin saatiin presidentti: Raportti Kekkosen kauden päättymisestä ja vuosikymmenen presidentinvaalista 1982, s. 141. Helsinki: Sanoma Oy, 1982. Vuoden 1983 vaaleissa hänen saamansa 1 300 ääntä riittivät kuitenkin vain neljänteen varasijaan. Myöhemmin Kyllikki Virolainen ei enää pyrkinyt eduskuntaan.Seppinen, Jukka: Isänmaan asiat: Johannes Virolaisen elämäkerta, s. 554. Helsinki: Ajatus Kirjat, 2002.

Avioliitto Johannes Virolaisen kanssa 
Eduskunnassa Kyllikki Stenros tutustui tulevaan puolisoonsa Johannes Virolaiseen, joka oli vielä naimisissa Kaarina Virolaisen kanssa; heidän rakkaustarinansa aiheuttikin merkittävää kuohuntaa 1970-luvun lopulla. Johannes Virolainen tiesi itsekin, että hänen avioeronsa herättäisi pahennusta perinteisiä arvoja vaalivan Keskustan puolueväen keskuudessa, mutta sanoi häntä haastatelleelle Lasse Lehtiselle, että ”Kyllikki ei ollut syy avioeroon, vaan seuraus välirikosta”.Lehtinen, Lasse: Virolainen – tasavallan isäntärenki, s. 181. Helsinki: WSOY, 1980.  

Johannes ja Kyllikki Virolainen avioituivat vuonna 1981. Kyllikki ja Johannes Virolaisesta tuli kahden vuosikymmenen ajaksi yksi Suomen seuratuimmista pareista, ja vuosien mittaan he saivat yhä enemmän kutsuja sellaisiinkin tilaisuuksiin, joita heidän toivottiin vain kunnioittavan läsnäolollaan.Sarlund, Seppo: Jussi – Suomen neuvos, s. 229. Helsinki: Otava, 1999.

Kyllikki Virolainen kuoli 8. toukokuuta 2009 sydänsairauteen. Hänen ainoa lapsensa on vuonna 1952 syntynyt poika Ralf Erik Stenros.Ralf Erik Stenrosin isä on Helge Stenros, joka oli Kyllikki Virolaisen ensimmäinen aviomies. Helge Stenros oli insinööri, ja hän harrasti muun muassa radioamatööritoimintaa tunnuksella OH2MH.

 Kirjoja 
Kyllikki Virolainen on kirjoittanut useita kirjoja, joista tunnetuimpia lienevät:
Pakinoita ja pohdintoja elämästä, ihmissuhteista ja ihmisenä olemisesta sisältävä Pilvipoudalla, WSOY 1976. 
runokokoelma Kyllikki (yhdessä Pirjo Tuomisen kanssa), Otava 1985. 
muistelmateos Havaintoja ajasta ja ihmisistä, Otava 1988. 
muistelmateos Kolmas elämä (yhdessä Johannes Virolaisen kanssa), WSOY 1998. 
muistelmateos Neljännen elämän kynnyksellä (toimittanut Kaija Valkonen), WSOY 2002. 

 Lähteet 

Kirjallisuutta


 Aiheesta muualla 
 Kyllikki Virolaisen muistokirjoitus Helsingin Sanomissa. 
 Kyllikki ja Johannes Virolainen Linnan juhlissa. Ylen Elävä arkisto.
 Tuttu juttu: Kyllikki ja Johannes. Ylen Elävä arkisto.

Luokka:Kansanedustajat
Luokka:Suomen Keskustan poliitikot
Luokka:Helsingin vaalipiiri
Luokka:Suomen pääministerien puolisot
Luokka:Suomalaiset toimittajat
Luokka:Vuonna 1924 syntyneet
Luokka:Vuonna 2009 kuolleet